সংসদ থেকেই চলচ্চিত্র নির্মাণের সমবায়ের নামে সদস্যদের কাছ থেকে একটা বার্ষিক চাঁদা নেয়া হত এবং সেই অর্থের পরিমাণ যখন ১৯৮০-৮১ সালের দিকে প্রায় ৪০ হাজারে দাঁড়ালো তখন সবার আগ্রহ দেখা গেল একটা ছবি নির্মাণে। এ সময় তানভীর মোকাম্মেল তাঁর হুলিয়া ছবিটি করার আগ্রহ প্রকাশ করায় এবং তার জন্য কিছু অর্থ সংগ্রহে সফল হওয়ায় ‘বাংলাদেশ ফিল্ম কো-অপারেটিভ’ থেকে সেটি নির্মাণের সিদ্ধান্ত হয়। স্যুটিং অনেকটা এগিয়ে যাবার পর প্রযোজনা সংস্থা এবং নির্মাতার মধ্যে দুঃখজনক ভুল বোঝাবুঝির কারণে শেষ পর্যন্ত সেই উদ্যোগ পরিত্যক্ত হয়। তানভীর মোকাম্মেল কো-অপারেটিভের লগ্নিকৃত টাকা ফেরত দিয়ে শেষ পর্যন্ত নিজেই ছবিটি প্রযোজনা করেন। সংসদের চলচ্চিত্র নির্মাণের এই উদ্যোগ সফল হলে আজ বিকল্প ধারার চলচ্চিত্র নির্মাণে এ-দেশে ‘বাংলাদেশ চলচ্চিত্র সংসদে’র পথিকৃতের ভূমিকা স্বীকৃত হতো।৩৭